ออมสินเตรียมเปิดตัวบัตรกดเงินสดดอกเบี้ย1%
ออมสินเตรียมเปิดตัวบัตรกดเงินสด “พีเพิล-พรีม่า” ใช้ยามฉุกเฉินดอกเบี้ย 1% ไร้หลักประกัน
10 ต.ค. 2559

ออมสินเตรียมเปิดตัวบัตรกดเงินสด “พีเพิล-พรีม่า” ใช้ยามฉุกเฉินดอกเบี้ย 1% ไร้หลักประกัน
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ในวันที่ 12 ต.ค.นี้ ธนาคารจะเปิดตัวบัตรสินเชื่อกดเงินสด เพื่อเปิดวงเงินให้สามารถนำมาใช้จ่ายในยามฉุกเฉิน ซึ่งจะเป็นการแก้ไขหนี้นอกระบบ เพราะจะทำให้ประชาชนผู้ที่มีรายได้น้อยสามารถใช้บริการได้ไม่ต้องไปพึ่งหนี้นอกระบบที่คิดอัตราดอกเบี้ยเกินกำหนดและไม่เป็นธรรม
สำหรับบัตรกดเงินสดจะออกมา 2 ประเภท โดยจะเปิดวงเงินสินเชื่อให้กับผู้ที่มีรายได้น้อย หรือรายได้ต่ำกว่า 1.5 หมื่นบาท/เดือน หรือเรียกว่า พีเพิลการ์ด (People Card) ที่จะกดเงินสดได้วงเงินไม่เกิน 3 หมื่นบาท และบัตรพรีม่าการ์ด (Prima Card) ที่ออกมาให้กับผู้ที่มีรายได้ปานกลาง หรือรายได้เกิน 1.5 หมื่นบาท/เดือน สามารถกดวงเงินได้สูงสุด 5 เท่า โดยทั้งสองประเภทจะมีอัตราดอกเบี้ยเท่ากันคือ 1% ต่อเดือน ไม่มีหลักประกัน และไม่จำเป็นต้องเป็นลูกค้าของธนาคารมาก่อน ซึ่งสามารถมาขอเปิดบริการเปิดวงเงินกู้ได้เลย
“ธนาคารจะคิดดอกเบี้ยตามจำนวนที่ใช้จริง บัตรกดเงินสดทั้งสองประเภทจะมีขั้นต่ำในการชำระคืน 5% ต่อเดือน เช่น กดไป 2 หมื่นบาท ก็สามารถชำระคืนขั้นต่ำได้ 1,000 บาท” นายชาติชาย กล่าว
ทั้งนี้ ได้ตั้งเป้าหมายในการเข้าถึงสินเชื่อทั้งสองประเภท คาดว่าในปีนี้จะมีประชาชนที่ต้องการใช้บริการประมาณ 8 หมื่นราย และในปีถัดไป หรือในปี 2560 คาดว่าจะมีเข้ามารับบริการ 1 แสนราย